39 dage.

Så kort blev Harmeet Singhs karriere i FC Midtjylland. Det var der ellers ikke meget, der tydede på, da FCM på sidstedagen af januars transfervindue skrev en tre-årig kontrakt med nordmanden, men i sidste uge blev aftalen revet i stykker, da Singh af personlige årsager ønskede at vende hjem til Norge.

Læs også: Harmeet Singh: Havde det godt i FCM

Siden har midtbanespilleren skrevet under med sin gamle klub Molde, og han har ved flere lejligheder understreget, at det tidlige exit intet havde med FC Midtjylland at gøre. Det sætter han nu to streger under. Harmeet Singh har således tænkt sig at betale sin løn tilbage til FCM, så klubben ikke har haft nogen udgifter forbundet ved at have nordmanden i stalden i lidt over en måned.

- Jeg betaler det beløb tilbage, som jeg fik i sign-on-fee som Bosman-spiller. Dette er mit ønske, og jeg betaler også det tilbage, jeg har fået i løn. Midtjylland har vist stor forståelse og hjulpet til for at løse sagen. Klubben har ikke haft udgifter på mig, siger Harmeet Singh til Romsdals Budstikke og tilføjer:

- Jeg havde en god kontrakt i Midtjylland, men penge er ikke det vigtigste, når du føler, at du må gøre andre prioriteringer. Jeg har også gode betingelser i Molde. Det er fodbold, som er min kærlighed - ikke penge.

Han vil stadig ikke fortælle, hvad det er, der ligger bag det pludselige skifte tilbage til Molde.

- Midtjylland er en fantastisk klub, og jeg forestillede mig at være der i lang tid. Der er private årsager til grund for, at jeg kommer hjem fra Danmark nu. Det er ikke familiære årsager, men andre omstændigheder, som jeg måtte tage hensyn til, lyder det fra nordmanden.

Harmeet Singh har kontrakt med Molde frem til sommeren 2017. Han nåede aldrig at debutere for FC Midtjylland.